LIT มั่นใจปีนี้พอร์ตสินเชื่อพุ่งดันรายได้-กำไรโตไม่ต่ำกว่า 30%
LIT เผยออกหุ้นกู้ 150 ลบ. เสนอขาย PP ไม่เกิน 10 รายวงเงิน 150 ลบ. รองรับแผนปล่อยกู้ลีสซิ่งไอที ขณะที่มั่นใจไตรมาส 2/59 และในช่วงที่เหลือของปีนี้ พอร์ตสินเชื่อของบริษัทจะเติบโตอย่างมีนัยสำคัญ ดันรายได้-กำไรโตไม่ต่ำกว่า 30% ทำสถิตสูงสุดใหม่ต่อเนื่อง 
9 มิ.ย. 2559

นายสมพล เอกธีรจิตต์ กรรมการผู้จัดการ บริษัท ลีซ อิท จำกัด (มหาชน)หรือ LIT เปิดเผยว่า เมื่อวันที่ 1 มิถุนายน 59 บริษัทฯได้ออกและเสนอขายหุ้นกู้ให้กับนักลงทุนแบบเฉพาะเจาะจง (Private Placement) จำนวนไม่เกิน 10 ราย วงเงิน 150 ล้านบาท ระยะเวลา 3 ปี อัตราดอกเบี้ย 5.25% ต่อปี เพื่อระดมเงินทุนรองรับการปล่อยสินเชื่อธุรกิจไอที ซึ่งบริษัทฯได้ลงนามสนับสนุนวงเงินสินเชื่อประเภทสัญญาเช่าทางการเงิน (Leasing) และสัญญาเช่าซื้อ (Hire Purchase) ให้กับลูกค้า 3 โครงการ เป็นมูลค่าทั้งสิ้น 94.02 ล้านบาท ได้แก่
1.สัญญาโครงการเช่าเหมาเครื่องคอมพิวเตอร์พร้อมอุปกรณ์ต่อพ่วง ในมหาวิทยาลัยของรัฐแห่งหนึ่งในจังหวัดนครราชสีมา จำนวน 1,309 เครื่อง ระยะเวลา 3 ปี มูลค่าสัญญาทั้งสิ้น 35.67 ล้านบาท 2.สัญญาเช่าทางการเงิน หรือ Hire Purchase อุปกรณ์ต่างๆ ภายในอาคาร กว่า 93 รายการ ระยะเวลา 2 ปี มูลค่าสัญญากว่า 38 ล้านบาท และ 3.สัญญาเช่าเครื่องคอมพิวเตอร์ กับมหาวิทยาลัยของรัฐใน กทม. ระยะเวลา 3 ปี มูลค่าสัญญาเกือบ 20 ล้านบาท
“การออกหุ้นกู้จำนวน 150 ล้านบาท ในครั้งนี้ ก็เพื่อให้แมทกับสัญญาปล่อยกู้ไอทีที่เราได้มาใหม่ และแนวโน้มในช่วงที่เหลือของปีนี้ คาดว่าพอร์ตสินเชื่อยังคงเติบโตอย่างแข็งแกร่ง เนื่องจากความต้องการสินเชื่อของลูกค้า SMEs ซึ่งถือเป็นกลุ่มเป้าหมายมีอยู่เป็นจำนวนมาก จากข้อจำกัดในการเข้าถึงแหล่งเงินทุน เนื่องจากสถาบันการเงินคุมเข้าในการปล่อยกู้ ซึ่งถือเป็นโอกาสของลีซอิท ที่มีจุดแข็งในการพิจารณาสินเชื่อให้กับลูกค้าได้อย่างรวดเร็ว ให้วงเงินสูง และไม่จำเป็นต้องใช้หลักทรัพย์ค้ำประกัน โดยเฉพาะให้บริการสินเชื่อกับลูกค้า SMEs ที่ทำงานราชการ ซึ่งเรามีความชำนาญเป็นพิเศษ ตอกย้ำ ลีซ อิท ไม่ใช่ ลิซ ไอที”นายสมพลกล่าว
ทั้งนี้ การออกหุ้นกู้ในครั้งนี้ ถือเป็นครั้งที่ 3 เพื่อรองรับการขยายสินเชื่อที่มีการเติบโตอย่างต่อเนื่อง ซึ่งจากที่ประชุมสามัญผู้ถือหุ้นประจำปี 2558 ได้มีมติอนุมัติให้ออกและเสนอขายหุ้นกู้ของบริษัทฯ ภายในวงเงินไม่เกิน 500 ล้านบาท ที่ผ่านมามีการออกหุ้นกู้มาแล้ว 2 ครั้ง ครั้งที่ 1 จำนวน 150 ล้านบาท ระยะเวลา 3 ปี และครั้งที่ 2 จำนวน 200 ล้านบาท อายุ 2 ปี
อย่างไรก็ดี บริษัทมั่นใจว่าแนวโน้มผลการดำเนินงานในช่วงไตรมาส 2/59 และในช่วงที่เหลือของปีนี้ พอร์ตสินเชื่อของบริษัทจะเติบโตอย่างมีนัยสำคัญ ผลักดันรายได้และกำไร เติบโตไม่ต่ำกว่า 30% ทำสถิตสูงสุดใหม่ต่อเนื่อง ซึ่งเป็นไปตามแผน 3 ปี (ปี 2557-2559) นับตั้งแต่เข้าจดทะเบียนในตลาด 